Matthew Hussey

GET THE GUY

Text copyright © 2013 by Monument Investment Partners Ltd.

All rights reserved.

Translation © 2018 by Sára Moyzesová

Cover design © 2018 by Men in Tie, s. r. o.

Cover photo © Angie Myers

Slovak edition © 2018 by IKAR, a.s.

ISBN 978-80-551-6319-2

Mojej mame,

najlepšej a najoriginálnejšej

žene na svete

V tomto momente sú prítomné všetky momenty.

C. S. LEWIS

ÚVOD

S láskou je to ťažké. Milujete človeka, ktorý nemiluje vás. Prestanete ľúbiť niekoho, o kom ste si mysleli, že s ním strávite celý život. Muž, ktorého milujete, vás sklame. Alebo vás opustí. Zamilujete sa do človeka, ktorý sa vám už nikdy neozve. Cítite sa podvedená, oklamaná a máte zlomené srdce.

Aj v tom najlepšom vzťahu môže byť láska niekedy taká traumatizujúca, že máte pocit, akoby vás niekto udrel päsťou do brucha. No napriek tomu, že je to s ňou často naprd, nie je to úžasné, že po nej stále túžime? Krvácajúce srdce prelepíme náplasťou, ideme ďalej a dúfame, že raz nájdeme pravú lásku.

Prečo vlastne? Prečo sme ochotní po tom, čo sme prežili, ešte riskovať? Lebo svet nie je nikdy taký krásny, ako keď sme zamilovaní. Nie je nič lepšie, ako ležať v nedeľu ráno v posteli s mužom, z ktorého sa šťastím idete zblázniť. Nie je nič krajšie, ako keď sa z dverí ozve hlas milovaného človeka: „Som doma“. Neexistuje žiadna pracovná príležitosť, povýšenie ani dovolenka či množstvo peňazí, ktoré by vyvážili to, po čom naše srdce prahne najviac.

Nech už ste mali s mužmi v minulosti akékoľvek skúsenosti, viem, že ste to úplne nezabalili a neprestali ste hľadať lásku. Rád by som vám ukázal nástroje a stratégie, vďaka ktorým máte šancu nájsť si princa na bielom koni.

Často počujem ženy lamentovať: Kam sa podeli všetci dobrí muži? Sú všade okolo vás! Len vy sa s nimi nestretávate, lebo ste si nedali šancu stretnúť toho pravého. Nehovorím o každom alfa samcovi, ktorý si o vás v bare obtrie jazyk, ale o niekom, kto za to skutočne stojí a kto je hodný vášho času a pozornosti.

Nájsť si chlapa nie je len o samotnom hľadaní a zoznámení sa. Ide najmä o to, aby ste žili zaujímavý život na všetkých jeho úrovniach a o to, aby ste sa stretávali s mnohými ľuďmi a cítili sa v ich v spoločnosti dobre a uvoľnene. Možno s niektorým z nich pôjdete na rande a zistíte, že ste našli muža svojich snov. Skutočný prínos stratégií, ktoré vás naučím, je v tom, aby ste sa nebáli vychutnávať si každý okamih a žili plnohodnotný život. Sebaisté ženy sú totiž nesmierne príťažlivé a sexy.

Ukážem, vám ako si aktívne hľadať partnera, bez toho, aby ste si pripadali zúfalo či lacno, ako si spomedzi všetkých vybrať správneho muža, no lov nechať naňho. Predovšetkým sa však dozviete, ako to robiť prirodzene a s ľahkosťou, aby ste to už nikdy nemuseli opakovať.

Keď som sa začal zaujímať o dievčatá, často som premýšľal nad tým, ako je to možné, že niektorí chalani dostanú presne to dievča, ktoré chcú, kým na mňa väčšinou ostali tie „na ocot“. Bol som z toho vždy veľmi sklamaný.

Už v mladom veku som si uvedomil, že musia existovať nejaké zákony príťažlivosti, ktorým som však nevedel prísť na koreň. Frustrácia, ktorá sa objavovala ako výsledok mojej neohrabanosti, ma prinútila učiť sa, ako sa zoznamovať s dievčatami, ktoré sa mi páčia, ako sa s nimi rozprávať, ako pritiahnuť ich záujem a ako ich získať.

V nasledujúcich rokoch moje sebavedomie značne stúplo a v zoznamovaní som bol úspešnejší. Bol som presvedčený, že som prišiel na niečo, o čo sa môžem podeliť aj s inými, a tak som začal som učiť mužov, ako na to. V priebehu ďalších rokov záujem o moje tréningy a školenia rástol a doteraz sa seminárov o tom ako k sebe pritiahnuť správnu ženu, zúčastnilo viac než desaťtisíc mužov. Snažil som sa prekonať vlastné hranice a v Spojenom kráľovstve som si vybudoval pomerne slušnú reputáciu chlapíka, ktorý pomáha druhým s milostným životom. Natočili o mne dokumentárny film a v médiách ma začali prezývať Hitch, podľa hlavného hrdinu romantickej komédie z roku 2005 s Willom Smithom v hlavnej úlohe dohadzovača.

Raz som prednášal v sále pred tristo ľuďmi a na prelomenie ľadov som sa ich spýtal: „Kto si chce dnes zašukať?“ V miestnosti nebola ani jedna žena. Nebol teda dôvod, aby sme sa nemohli rozprávať na rovinu. Možno si myslíte, že ruky všetkých prítomných mužov vyleteli hore raketovou rýchlosťou. Ktorý chlap si nechce zašukať, nie? No ruky zdvihlo len asi 60 percent poslucháčov. Potom som sa ich spýtal: „Kto z vás chce nájsť skvelý vzťah?“ Viete, čo sa stalo? Nahor vyleteli všetky ruky.

Zdá sa, že muži chcú presne to isté, čo ženy: trvalý a zmysluplný vzťah.

Nedokážem prestať myslieť na tie zdvihnuté ruky. Keby ženy vedeli o mužoch toľko, čo viem ja, myslím si, že by sa na hľadanie ozajstnej lásky pozerali optimistickejšie.

Spočiatku ma myšlienka na semináre o láske pre ženy vystrašila. Dokážem sa na problém pozrieť ich očami? Prečo by ma vôbec mali počúvať? Som predsa chlap. Ako by som im ja mohol podať pomocnú ruku? No potom mi napadlo, že veľmi presne viem, čo chcú muži. Strávil som celé roky skúmaním, aké stratégie platia na mužov a čo vlastne muži hľadajú. Čo keby som sa o všetky svoje poznatky podelil so ženami, aby si aj ony dokázali nájsť pravú lásku? Môžem im pomôcť v tom, aby si ich muži všimli, aby ich pozvali na rande a správali sa k nim s rešpektom. Možno by som im dokonca mohol pomôcť v tom, aby si verili, že ich muž môže požiadať o ruku, hoci mnohé z nich sú presvedčené, že šťastne až do smrti existuje len v rozprávkach.

Vytvoril som sériu jednoduchých a praktických krokov pre ženy, potom som zorganizoval stretnutie a pozval naň všetky ženy, ktoré sa nejakým spôsobom objavujú v mojom živote. Prezradil a vysvetlil som im všetko, čo som sa naučil o mužoch a spôsobe ich premýšľania, a snažil som sa ich naviesť, aby z mojich poznatkov vyťažili čo najviac. Vymysleli sme elegantné techniky, akými môžu ženy ovplyvniť mužov bez toho, aby nadobudli pocit, že nimi niekto manipuluje. Naznačil som im, aby boli v hľadaní správneho partnera aktívnejšie a využili všetko, čo vedia, no čo zároveň uniká mužskému radaru, aby mohli naplno spustiť operáciu princ na bielom koni.

Kľúčom k tomu, aby všetko fungovalo, je dokonalá harmónia medzi aktivitou ženy a vytváraním pocitu výnimočnosti. (V tejto knihe nájdete množstvo postrehov o ženskej výnimočnosti. K tejto téme sa ešte vrátim.)

Nemal som ani poňatia, či to bude fungovať, no moje kamarátky boli nadšené. Nikdy predtým nepočuli nič z toho, čo som im povedal, a už vôbec nie od muža. Chvíľami som mal nepríjemný pocit, že zrádzam mužské pohlavie, lebo zrazu som sa ocitol na opačnej strane barikády, no chcel som svojim ženským kamarátkam naozaj pomôcť. Hoci som úprimne veril všetkému, čo som hovoril, to, čo vzápätí nasledovalo, ma úplne šokovalo.

V nasledujúcich týždňoch začali moje kamarátky randiť s mužmi, ktorí sa im páčili. Ženy, ktoré už žili vo vzťahoch, tvrdili, že partner sa na ne začal dívať s väčším rešpektom, obdivom a ony sa cítili príťažlivejšie. Muži, ktorí mali problém povedať čarovné slová „Ľúbim ťa“, ich vyslovili po prvýkrát, jeden z nich dokonca svoju partnerku požiadal o ruku, hoci predtým tvrdil, že sa nikdy nechce ženiť. O tri mesiace neskôr si slobodné ženy našli partnerov a zakotvili v spokojných vzťahoch.

Úspech sa šíril rýchlosťou svetla. Začali mi telefonovať neznáme ženy a prosili ma o radu. Moju emailovú schránku zahltili správy od žien, ktoré mali problémy s mužmi. Pustil som sa teda do súkromných poradenských sedení. Každý týždeň ma oslovovali ženy zo všetkých kútov sveta, v každú dennú či nočnú hodinu.

Tak sa začala moja niekoľkoročná cesta, počas ktorej som spolupracoval s viac než päťdesiattisíc ženami, usporadúval som pre ne semináre Nájdi si chlapa a poskytoval online poradenstvo, aby som im pomohol nájsť lásku. Prostredníctvom platformy Nájdi si chlapa teraz organizujem víkendové semináre, a tiež päťdňové pobyty, zamerané na transformáciu milostného života žien po celom svete. Obsah tejto knihy je teda zhrnutím toho, čo som sa za štyri roky práce naučil a o čom som premýšľal.

Počas víkendového seminára učím ženy všetko, čo potrebujú vedieť o mužoch, o tom, kde ich môžu stretnúť, ako ich k sebe pritiahnuť a ako ich prinútiť, aby začali túžiť po dlhodobom vzťahu. Využívam tisícky prípadových štúdií a testujem každú teóriu a techniku. Mojou úlohou je poskytnúť ženám tajné informácie o mužoch, ktoré mám k dispozícii, aby som im pomohol zmeniť partnerský život.

Počas prvého večera nášho víkendového seminára posielam ženy von „do terénu“ s jednoduchou misiou: aby vyskúšali všetko, čo sa v ten deň naučili. Rozprávajú sa, flirtujú a bavia sa spôsobom, akým to nikdy predtým nerobili. Ráno na seminári opisujú svoje príhody. Ženy, ktoré už roky nemali rande, si dohodnú stretnutia na týždeň dopredu. Dúfam, že to sa stane po prečítaní tejto knihy aj vám.

Kniha Nájdi si chlapa má dva ciele. Pomôcť vám nájsť toho pravého, ak je to práve to, čo si želáte, no zároveň aj pomôcť „dostať“ chlapa – pochopiť, ako muž premýšľa, čo naozaj chce, aký je jeho postoj k ženám, vzťahom, sexu a záväzkom. Hoci v knihe odhaľujem mnoho tajomstiev mužskej mysle, nie je o mužoch, je skôr o vás, ženách. Niektoré z vás si možno povedia, že je to hlúposť, no keby som chcel napísať knihu pre mužov, bol by som oveľa priamočiarejší v tom, ako nájsť ženu svojho srdca a verte mi, že taká kniha by bola oveľa rozsiahlejšia.

Nedokážem vám síce povedať, čo sa to s mužmi deje, no dokážem vám poradiť, ako využiť mužské potreby a túžby na to, aby ste našli muža hodného vašej lásky. Berte ma ako muža, ktorý pracuje vo váš prospech.

Viem, že existuje množstvo návodov, ako zlepšiť milostný život. Jeden z nich radí ženám kompletnú premenu zovňajšku a správania, ďalší sa opiera o psychoterapiu a učí ženy, ako odstrániť najhlbšie psychologické a emocionálne bariéry. V množstve rád nájdete všetko – od úplných povrchností až k náročnejším a prepracovanejším metódam, a všetko to môže určite fungovať. Čo však potrebujete vedieť, je logistika toho, ako muža nájsť, kde sa s ním zoznámiť, ako ho získať a čo robiť potom, keď k vám už zahorel láskou.

So správnym návodom v ruke sa nemôžete pomýliť. Nezáleží na tom, kto ste, ako vyzeráte, kde pracujete, či už máte nejaké manželstvo za sebou, či máte deti, či ste plachá alebo spoločenská, vysoká či nízka, blondínka či červenovláska, každá z vás má právo získať lásku, o akej sníva. Nemá to nič spoločné so šťastím či s osudom, ani s Kupidom, ktorý strieľa vedľa. Váš milostný život neovplyvňujú romantické mantry ani mágia, skôr podmienky, ktoré si každá z vás dokáže hravo vytvoriť aj sama.

Môj model je založený na troch základných myšlienkach:

1.  Naučíte sa nové a jednoduché tipy správania, ktoré vám umožnia stretnúť viac mužov a vybrať si toho, ktorý sa vám páči.

2.  Naučíte sa porozumieť tomu, ako muži premýšľajú a čo naozaj chcú.

3.  Vytvoríte si životný štýl, ktorý bude odrazom vašej výnimočnosti, pritiahne k vám mužov a naplní aj vás samotnú, či už si partnera nájdete alebo nie.

Kniha je rozdelená podľa techník zameraných na to, ako sa zoznámiť s partnerom, ako ho dostať a ako si ho udržať. V časti „Zoznám sa s chlapom“ sa naučíte, ako sa zoznámiť s viacerými mužmi, ako ich podprahovo prinútiť, aby vás oslovili, aj ako zistiť, či daného chlapa chcete spoznať bližšie alebo nie. Táto časť je zameraná najmä na to, ako zvýšiť šance na zoznámenie s tým pravým. Hoci sa vám niektoré stratégie nemusia páčiť, ide o milimetrové posuny v správaní, vďaka ktorým máte šancu zlepšiť svoj milostný život.

Časť „Dostaň chlapa“ sa zaoberá metódami ako byť príťažlivejšia a ako zistiť, či daného muža chcete vo svojom živote. Záverečná časť „Udrž si chlapa“ opisuje činnosti a veci, ktoré musíme robiť, aby sme našli lásku svojho života. Naučíte sa, že teória, ktorá je potrebná na začiatku, sa dá uplatniť aj na konci. Návyky, ktoré si vypestujete, vám pomôžu

vybudovať partnerský vzťah, po akom túžite.

Na záver mi dovoľte ešte poznámku. V knihe nájdete užitočné adresy na videá, ktoré vám pomôžu vizualizovať opísané techniky. Ak nemáte prístup na internet alebo nechcete v danom momente prestať čítať, vystačíte si len s knihou.

Ich úlohou však je poskytnúť vám vyčerpávajúce informácie, ktoré som získal na seminároch so ženami z celého sveta, a preto som ich uverejnil na webovej stránke. Vo videách sa vám prihováram s nádejou, že posilním váš zážitok z čítania knihy a že všetky poznatky z nej využijete čo najlepšie.

Ak máte chuť pozrieť si najskôr videá, navštívte stránku www.gettheguybook.com/members a zadajte heslo: gtgbook. Sľubujem vám, že keď si prečítate túto knihu, pozriete si videá a teóriu z nich využijete v praxi, nielenže sa zoznámite s viacerými mužmi a zlepší sa váš milostný život, ale pocítite zmenu vo všetkých oblastiach vášho života. Tak poďme na to!

PRVÁ ČASŤ

Zoznám sa s chlapom

★

1

Dovoľte okolnostiam pracovať vo váš prospech

S koľkými mužmi sa zoznámite za týždeň?

Pod pojmom „zoznámiť sa“, mám na mysli skutočnú spoločenskú interakciu, keď sa s ním rozprávate zoči-voči, či už to trvá päť minút alebo dve hodiny. Hovorím o skutočnom rozhovore, nie o výmene zdvorilostných fráz s poštárom (pokiaľ poštár nie je nový a vy sa mu snažíte pomôcť zorientovať sa).

Ak ste odpovedali „So žiadnym“, prípadne „S jedným“, čo myslíte, ako dlho bude trvať, kým sa s niekým zoznámite?

Zamyslime sa. Povedzme, že každý týždeň sa zoznámite s jedným mužom. Ako dlho bude trvať, kým narazíte na toho pravého, ak sa zoznámite v priemere s jedným mužom za týždeň? Nie som matematik, no šanca, že sa tak stane, je veľmi ďaleko. A ešte ju predlžuje to, že k takýmto spoločenským interakciám dochádza skôr náhodne a určite nejde o mužov, ktorých ste si vybrali vy.

Nie je to len váš prípad. Ak tú istú otázku položíte mužskému čitateľovi, jeho bilancia bude podobná. Obe pohlavia nechávajú svoj milostný život napospas náhode. Vinu zrejme treba hľadať v rozprávkach, ktorými nás kŕmili v detstve, alebo v presladených hollywoodskych filmoch, no faktom ostáva, že sme sa naučili veriť, že skutočná láska je výsledkom náhody. Učili nás, že jedného dňa sa to skrátka „stane“, že jedného dňa nám osud postaví do cesty osobu našich snov, a preto lásku ani aktívne nehľadáme. Predpokladáme, že ten pravý či tá pravá, sa objavia „v správny čas“ a dovtedy sa môžeme venovať svojej práci, koníčkom, rodine, priateľom a domácim miláčikom. Nechcem tým povedať, že tieto oblasti života nie sú dostatočne hodnotné a napĺňajúce. Rád by som skôr upozornil na to, že aj tam sa môže ukrývať muž vašich snov.

Keď ľudia odložia milostný život bokom a sústredia sa na ostatné oblasti života, niekedy prejdú celé roky, kým sa jedného dňa prebudia s panikou v očiach. Keď si uvedomíme, že náš milostný život leží ladom, spanikárime a nevieme, čo s tým rýchlo máme zrazu robiť, čo v nás vyvolá ešte väčšiu paniku a skončíme v bludnom kruhu alebo, čo je ešte horšie, v absolútnej beznádeji. Možno túto knihu čítate preto, lebo sa samy seba (prípadne vašich sestier, kamarátok, kolegýň) stále pýtate: „Kam sa podeli všetci dobrí muži?“ Ak ste sa už niekoľkokrát presvedčili, že osud s vami nespolupracuje, možno by ste sa mali zamyslieť nad tým, ako byť aktívnejšia. Musíte teda ísť von a hľadať toho pravého na vlastnú päsť.

A ako ho nájdete?

Platí veľmi jednoduché pravidlo:

Ak sa chcete zoznámiť s viacerými mužmi, musíte sa s nimi skrátka, no, hm, zoznámiť!

Čakať alebo tvoriť

Predtým, než začnete hľadať muža svojich snov, mám pre vás povzbudzujúce slová: Život je plný ľudí, čo čakajú. Čakajú na správny moment, kedy niekoho osloviť, prípadne čakajú, kým ich dotyčná osoba osloví sama. Čakajú, kým im človek prejaví dostatočný záujem, lebo nechcú riskovať, že budú odmietnutí. Čakajú, kým dostanú pozvanie, čakajú na tú správnu chvíľu. Čakajú, kým sa budú cítiť dostatočne sebaisto. Čakajú, čakajú, čakajú na všetko.

Títo „čakatelia“ sa domnievajú, že hrajú bezpečnú hru, no v konečnom dôsledku ich čaká len krok úplne vedľa alebo to, že neurobia vôbec nič.

Položte si otázku: Čakám aj ja v tejto chvíli na niečo alebo vytváram príležitosť na zoznámenie? Robím pozitívne kroky, ktorých výsledkom bude zmena v mojom milostnom živote? (Ak je odpoveď „Nie“, vezmite si ju k srdcu. Už len tým, že čítate túto knihu vytvárate príležitosť, hľadáte nástroje, ktoré vám umožnia robiť zmeny na ceste k úspechu.)

Keď vezmete život do vlastných rúk, objavíte aj ďalšiu výhodu: Ak si uvedomujete, že robíte všetko, čo je vo vašich silách, aby ste zlepšili situáciu, budete spokojnejší, aj keď sa výsledky nedostavia ihneď. Vedomie, že sa posúvate vpred, zlepšujete a vyvíjate sa správnym smerom, býva dôvodom, prečo sú ľudia šťastní.

Nech už sa nachádzate v akomkoľvek období života, pamätajte, že vždy máte na výber: Buď budete čakať, alebo tvoriť.

Čakať sa dá len jedným spôsobom, a to tak, že nebudete robiť nič. Existujú však tisícky spôsobov, ako realitu vytvárať. Príležitosti sú nekonečné.

ZAČNITE HNEĎ TERAZ

Vytvoril som pre vás špeciálne video, aby ste mohli okamžite začať.

Choďte na stránku: www.gettheguybook.com/create

Prístupové heslo: gtgbook

Rozhoďte siete

Viem, že vaším cieľom nie je zoznámiť sa s veľkým počtom mužov, ale zoznámiť sa s tým pravým, tým, ktorý dá zmysel vášmu životu. Ak aj na chvíľu zabudnem na logické pravidlo, že sa nemôžete zoznámiť s mužom, ak sa nezoznamujete s nikým, existuje ešte jeden dôvod, prečo rozhodiť sieť naširoko.

Povedzme, že sa zoznámite len s jedným mužom za tri roky. Môžete si o ňom myslieť, že je fajn alebo dokonca, že je úplne dokonalý. No keďže ho nemáte s kým porovnať, riskujete, že sa napokon uspokojíte s niekým, kto si vás nezaslúži. Nikto nie je dostatočne vnímavý, aby ten rozdiel dokázal ihneď spozorovať.

Možno ste zástancom myšlienky, že stačí dobre namieriť na jediný cieľ, zaostriť a streliť, no ideálneho muža nezískate, ak máte len jeden šíp. Predpokladám, že ste už niekedy zažili pocit, že ste trafili do čierneho, no ukázalo sa, že ste úplne minuli cieľ. Jediný výstrel nie je zárukou, že nájdete to najlepšie. S tým by ste sa nemali uspokojiť.

Ak chcete zvýšiť šancu, že toho pravého nájdete, mali by ste začať tým, že budete stretávať viac mužov. Nie jedného či dvoch navyše, ale oveľa viac. Čím viac mužov stretnete, tým sa zvyšuje šanca, že stretnete toho pravého.

Predstavte si, že ste na oslave, kde je dvesto mužov v jednej miestnosti. Koľkí z nich sa vám zdajú aspoň trochu príťažliví? Dvadsiati? Povedzme, že z tých dvadsiatich by ste asi pri desiatich zvažovali aspoň rande. U koľkých z nich zafunguje chémia tak, že by ste išli aj na druhé rande? U piatich? Z týchto piatich môže napokon ostať len jeden jediný muž, ku ktorému pocítite hlbšiu náklonnosť. Mnoho ľudí by však aj tak povedalo, že tieto čísla sú až príliš optimistické. V každom prípade sa musíte zamyslieť: Ako dlho vám potrvá, kým nájdete toho pravého, ak sa zoznámite len s jedným mužom týždenne? Pravdepodobne štyri roky, ak nie viac... To by ste asi nechceli. V takomto scenári sa spoliehate len na osud, čo je to isté, ako čakať, kým vyhráte v lotérii.

Daj si pauzu: Aká je realita

Neviem čítať myšlienky, no mám dosť skúseností so ženami, ktorých tvrdenia o mužoch nie sú pravdivé. Rád by som sa s vami podelil o niekoľko všeobecne rozšírených mýtov o mužoch a o láske, ktoré prevládajú v myslení žien. Nezakladajú sa totiž na pravde a bránia vám urobiť krok vpred:

- Dobrí muži už vyhynuli (prípadne variant „Muži, ktorých stretávam, sú buď teplí, alebo čudní.“)

- Muži chcú krajšie a viac sexy ženy, než som ja.

- Muži nemajú radi, keď ich ženy oslovia ako prvé.

- Muži chcú jednoduché ženy, ktoré pre nich nebudú výzvou.

- Muži sa nechcú viazať, chcú len flirt a príležitostný sex.

Každé z týchto tvrdení je len mýtus. Bohužiaľ, nie sú len falošné, ale aj nebezpečné, pretože si nimi ospravedlňujete všetko, čo nefunguje vo vašom milostnom živote.

Väčšina z nás má s láskou bolestivú skúsenosť. Takú, na akú sa tak ľahko nezabúda. Láska bolí, ako sa vraví. No aj keď nás niekto opustil, nemali by sme dovoliť, aby nám táto skúsenosť diktovala, ako sa máme správať v budúcich vzťahoch.

Dohodnime sa. Ak zabudnete na všetky mýty a zovšeobecnenia aj na všetky zlé skúsenosti s mužmi, ak nedovolíte, aby vám zahmlievali zrak, odhalím vám tajomstvá mužskej mysle, dobré aj tie zlé, a prezradím vám, po čom vlastne muži túžia.

Filozofia lievika

Teraz, keď ste sa rozhodli, že sa chcete zoznámiť s viacerými mužmi, prezradím vám overený systém, metódu, podľa ktorej sa môžete s nimi začať zoznamovať. Je to metóda, ktorá sa najlepšie ilustruje na príklade lievika.

Prvý lievik je najväčší a spadnú doň všetci muži, s ktorými sa zoznámite. (O tom, ako a kde sa s nimi zoznámiť si povieme neskôr. Ešte chvíľu vydržte.) Tento prvý lievik funguje ako filter, cez ktorý sa do druhého lievika dostanú len muži, ktorí vás priťahujú.

V druhom lieviku sa síce nachádzajú muži, ktorí vás priťahujú, ale nešli by ste s nimi na rande. Možno sa vám na začiatku páčili, no dostatočne nefunguje chémia, ktorá by vás vyprovokovala k rande. Do tretieho lievika prejdú len muži, ktorí vás zaujímajú natoľko, že by ste sa rady dozvedeli o nich niečo viac. Avšak len zopár z nich napokon prejde do štvrtého lievika, a to takí, ktorí sú hodní druhého rande. Záverečným filtrom prejde len ten, s kým si viete predstaviť vzťah. Podrobnejšie sa tomuto procesu venujem v druhej a tretej časti. Teraz sa sústreďme najmä na to, kde hľadať príležitosti.

Metóda lievika je jasná a zrozumiteľná, no jeden z jej princípov by som chcel obzvlášť zdôrazniť: V prvom lieviku prebieha najmenšia selekcia. Prvý lievik nie je veľmi o fyzickej príťažlivosti. Je o zoznamovaní sa s čo najväčším počtom ľudí, mužov aj žien.

Prvý lievik znamená, že sa treba vybrať von. Znamená, že sa máme pokúsiť o prepojenie na medziľudskej úrovni. Spája sa s umením konverzovať a flirtovať. Dôležitá je interakcia, zábava a túžba nechať sa zabávať. Choďte von s cieľom zoznámiť sa s čo najväčším množstvom ľudí, aby prvým lievikom prešlo čo najviac mužov. Ak sa do prvého lievika dostanú len traja muži, je len veľmi málo pravdepodobné, že medzi nimi bude muž vášho srdca. No ak prvým lievikom prejde každý, kto sa nepodobá na masového vraha, zvýši sa šanca, že na konci stretnete toho pravého.

Cieľom prvého lievika je, aby ste si vytvorili návyk a už v skorých fázach dali šancu čo najväčšiemu množstvu mužov. Mnohé ženy sa sústreďujú najmä na to, ako stretnúť toho pravého, no to sa obvykle končí tým, že nestretnú nikoho. Keby som mohol, na dlaň by som vám vytetoval toto: Každá interakcia s inou ľudskou bytosťou predstavuje potenciálnu bránu do nového sveta alebo skúseností, vďaka ktorým môžete stretnúť aj vášho princa na bielom koni.

Existujú však aj ďalšie dôvody:

Hojnosť, nie nedostatok

Ak sa stretávate s viacerými mužmi, menej sa sústredíte len na jedného z nich. Predstavte si svoj milostný život ako život v hojnosti, nie nedostatku, aby ste zvýšili svoje šance. Je to jednoduchá matematika.

Ak vám aj nejaký chlap nedá spávať, nezabúdajte, že muži tvoria polovicu populácie. Nie ste najšťastnejšia žena na svete, ak sa zoznámite s niekým, kto sa vám páči. Rovnako nie ste ani najnešťastnejšia žena na svete, ak ste mužovi, ktorý sa vám páči, ľahostajná. Život v nedostatku nám bráni pohnúť sa vpred. Ak naozaj veríte, že tam vonku nie je dosť dobrých mužov, investujete príliš mnoho času do prvého slušného muža, na ktorého narazíte, a to aj vtedy, ak je na míle ďaleko do vášho vysneného ideálu. Život v hojnosti vám, na druhej strane, dáva možnosť voľby a navyše prináša so sebou sebadôveru. Hojnosť prichádza, keď prvým lievikom začína prechádza čo najväčší počet mužov. Ak totiž veríte, že vonku je dosť dobrých mužov, ľahko dokážete prijať myšlienku „Príde – odíde“ a až vtedy to začne byť skutočná zábava.

Vytváranie nových návykov

Vytvorte si návyk zoznamovať sa s novými ľuďmi. Nielenže sa rapídne zlepšia vaše sociálne zručnosti, ale zároveň vzrastie vaša sebadôvera. Zistíte, že samy vytvárate príležitosti bez problémov sa prihovoriť človeku, ktorého nepoznáte, alebo ktorého vám práve predstavili. To sa stane, ak sa budete zoznamovať častejšie než doteraz, a to nielen s mužmi, ale aj so ženami, deťmi, mladými či starými. Ak si vytvoríte návyk zoznamovať sa s väčším počtom ľudí, logickým výsledkom bude aj zoznámenie sa s väčším počtom mužov. Prečo si myslíte, že sa znovu začnete červenať a nervózne habkať ako tínedžerka, ako keď ste boli školáčka, keď sa vám prihovorí sexy chlap? Lebo ste vyšli z praxe. Jasné, že pred sexy chlapom zo seba nevydáte to najlepšie, ak nemáte vytvorený návyk konverzovať s kýmkoľvek.

Vy si vyberáte

Čím viac mužov stretnete, tým viac budete musieť vyberať a môžete si dovoliť selektovať. V láske by sme mali byť naozaj vyberaví. Osoba, ktorej sa rozhodnete venovať čo najviac času, ktorú chcete pustiť do svojho súkromia, s ktorou chcete stráviť celý život a ktorej budete dôverovať, musí byť naozaj niekto výnimočný. Na svete je plno skvelých ľudí, no bude chvíľu trvať, kým natrafíte na toho správneho človeka, ktorý napĺňa vaše predstavy a túžby. Logicky preto platí, že ak chcete stretnúť niekoho skutočne výnimočného, musíte zvýšiť šance na to, aby ste naňho v množstve ľudí vôbec natrafili.

Možno sa vám zdá, že systém lievika nie je práve romantický spôsob, ako začať meniť svoj milostný život, no ako som už spomenul, ak to necháme na osud, môžeme ostať nemilo prekvapení. Zapojením fungujúcej stratégie do hľadania partnera sa celý proces nestáva automaticky menej zmysluplný, romantický alebo sexy.

Áno, viem. Niektorí ľudia majú skrátka šťastie.

Koniec ukážky

Table of Contents

Titulná strana

Tiráž

ÚVOD

PRVÁ ČASŤ Zoznám sa s chlapom

1 Dovoľte okolnostiam pracovať vo váš prospech